**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 16.03. 2017. год. дао је сагласност на следећу

**О Д Л У К У**

# О ОЦЕНИ РЕЗУЛТАТА НАУЧНОГ, ИСТРАЖИВАЧКОГ ОДНОСНО УМЕТНИЧКОГ РАДА КАНДИДАТА

Кандидаткиња др Весна Симовић објавила је до сада 19 научних и стручних радова у часописима и националним и међународним зборницима, 12 превода изворних текстова са француског на српски језик у облику студије, поглавља или чланка,2 њена рада налазе се у штампи, а са рефератом је учествовала на 13 међународних научних скупова. Кандидаткиња је рецензирала радове за два часописа националног и међународног значаја.

Најзначајнији и најобимнији досадашњи научни рад др В. Симовић јесте монографија Francuska književnost u *Srpskom književnom glasniku* (Univerzitet u Nišu, Filozofski fakultet, Niš 2006, 393 str.) проистекла из њене магистарске тезе, као и докторска дисертација *Књижевни текст у настави француског језика као страног. Анализа савремених француских и српско(охрватск)их уџбеника за француски језик као страни у основним и средњим школама* (387 стр.). Ова дисертација представља оригиналан допринос науци јер на основу исцрпне анализе обимног корпуса показује и доказује не само да је књижевни текст адекватан предложак за развој свих комуникативних активности ученика већ и да његова употреба доприноси стварању аутентичних комуникативних ситуација које мотивишу ученика за учење језика.

Научни и стручни радови кандидаткиње др Весна Симовић показују доследност и континуитет у њеној научној делатности, најпре у области књижевности потом и у области глотодидактике, конкретно улоге књижевног текста у учењу страног језика, и потврда су њеног плодног и динамичног професионалног и академског развоја.

Објављени радови показују да је кандидаткиња изграђена и као практичар и истраживач из области методике наставе француског језика, да подједнако добро влада како језичким, тако и књижевним и културолошким елементима важним за наставу и учење француског језика. Основни домени њеног научног интересовања пре свега су дидактика и методика наставе страног језика, књижевност и улога књижевности у настави страних језика, али и превођење и др.

На основу свега наведеног, Веће Центра за стране језике кандидаткињи др Весни Симовић даје **позитивну оцену** за резултате научног и истраживачког рада.

У Нишу, 16.03. 2017.год Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 16.03.2017. дао је сагласност на следећу

**О Д Л У К У**

# О ОЦЕНИ АНГАЖОВАЊА КАНДИДАТА У РАЗВОЈУ НАСТАВЕ И РАЗВОЈУ ДРУГИХ ДЕЛАТНОСТИ ВИСОКОШКОЛСКЕ УСТАНОВЕ

Током своје досадашње каријере која се одвијала у високошколским установама, кандидаткиња др Весна Симовић активно је учествовала у унапређивању и развоју наставе. Најпре, на предметима *Француски језик I* и *IV* на Катедри за француски језик и књижевност Филолошког факултета Универзитета у Приштини, као асистент-приправник, а затим на Филозофском факултету Универзитета у Нишу као сарадник у настави, потом и као наставник страног језика за предмет *Француски језик на нематичним департманима*. Више година је радила као предавач француског језика на Грађевинско-архитектонском факултету, Природно-математичком факултету, као и на Високој школи за васпитаче струковних студија, а од школске 2013/2014. год. ангажована је на Правном факултету у Нишу.

Рад кандидаткиње др В. Симовић у оквиру академске заједнице и развоја наставе био је усмерен и на активно учествовање у припреми и оснивању Департмана за француски језик и књижевност на Филозофском факултету у Нишу (члан комисије за израду студијског програма на основу Одлуке Наставно-научног већа Филозофског факултета у Нишу од 2. фебруара 2011). Од оснивања наведеног Департмана, кандидаткиња учествује у реализацији наставе из предмета *Дидактика и методика наставе француског језика* *1*, *Методика наставе француског језика* *2*, *Методика наставе француског језика* *3* – *језичке вештине*, *Методика наставе француског језика 4 – писање, Стручна пракса*. У оквиру истог Департмана, кандидаткиња је активно учествовала у изради програма Мастер академских студија *Француски језик и књижевност* (2015-2016), а као део екипе наставника и сарадника овог Департмана и делегације наставника са Универзитета у Поатјеу радила је на изради програма заједничких мастер студија француског као страног језика који би омогућио размену студената мастер студија и увођење двоструких диплома (мај 2015). У оквиру активности на самом Департману, кандидаткиња је учествовала у промоцији студијског програма *Француски језик и књижевност* (инфо-дан), извођењу припремне наставе као и у организацији и извођењу пријемних испита (2012-2016). Била је секретар овог департмана од октобра 2012. до фебруара 2017. год., и као посредник између француских партнера и Филозофског факултета, организовала је долазак и ангажовање француских студената последипломаца за извођење лекторских часова на Филозофском факултету у Нишу (од 2001 до данас).

Са циљем да се даље професионално развија и стручно усавршава и тиме допринесе унапређивању наставног процеса на универзитету, кандидаткиња је више пута боравила у Француској: студијски боравак на постдипломским студијама 1999. год. на Универзитету Париз 3 – Нова Сорбона, радна посета Универзитету у Версају где је била члан делегације и један од два представника Универзитета у Нишу, као и радна посета Универзитету у Поатјеу, у циљу успостављања, потом и одржавања и развијања сарадње између матичног и страног универзитета на пољу усавршавања и размене наставника и студената и реализације научних и стручних пројеката (2013, 2016). Ова посета је реализована у оквиру ТЕМПУС пројекта „Реформа студијских програма страних језика на универзитетима“ (REFLESS).

Др В. Симовић је била полазник више стручних семинара и летњих школа у организацији Министарства просвете (и спорта) Републике Србије, Француског културног центра и Амбасаде Републике Француске у Србији у периоду од 2001. до 2010. год. Као предавач, кандидаткиња је учествовала на летњој школи Универзитета у Поатјеу (2016). Учествовала је и као овлашћени испитивач на испитима за добијање међународно признатих диплома о знању француског језика DELF i DALF (2007-2010. год).

Кандидаткиња др В. Симовић чествује у раду више тела Филозофског факултета: Извршног одбора Независног синдиката, Изборног већа Филозофског факултета у Нишу, Центра за образовање наставника и професионално усавршавање.

Кандидаткиња је била члан организационих одбора три међународне конференције одржане на Филозофском факултету Универзитета у Нишу.

На основу свега наведеног, Веће Центра за стране језике кандидаткињи др Весни Симовић даје **позитивну оцену** за ангажовање у развоју наставе и у развоју других делатности високошколске установе.

У Нишу, 16.03.2017. Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 16.03. 2017. год. дао је сагласност на следећу

**О Д Л У К У**

# О ОЦЕНИ РЕЗУЛТАТА ПЕДАГОШКОГ РАДА КАНДИДАТА

Др Весна Симовић је богато вишегодишње педагошко искуство стицала најпре као асистент-приправник за предмете *Француски језик I* и *Француски језик* *IV* на Катедри за француски језик и књижевност Филолошког факултета Универзитета у Приштини (од 1994. до 2001), а затим и као сарадник у настави (од 1998. до 2002) и наставник страног језика (од 2002. год. и сада) из предмета *Француски језик на нематичним департманима* на Филозофском факултету Универзитета у Нишу. Више година је радила као предавач француског језика на Грађевинско-архитектонском факултету, Природно-математичком факултету, као и на Високој школи за васпитаче струковних студија, а од школске 2013/2014. године ангажована је на Правном факултету у Нишу. Кандидаткиња учествује у реализацији наставе на Департману за француски језик и књижевност Филозофског факултета у Нишу од његовог оснивања. Учествовала је у раду испитних комисија, комисија за одбрану дипломског рада и комисија за избор у наставничко звање.

Током свог ангажовања на универзитету, др В. Симовић похађала је стручне семинаре и скупове у земљи и иностранству како би унапредила и усавршила своје наставничке вештине (2001-2016). Рад на стручном и педагошком усавршавању омогућио је др В. Симовић примену стечених знања у раду са студентима, што је у великој мери допринело осавремењивању наставе дидактике и методике и француског језика на департманима и факултетима на којима је радила у протеклом периоду.

У раду и контакту са студентима, др В. Симовић показала је изузетну приступачност и отвореност уз стручност, марљивост и професионалну одговорност.

На основу увида у дугогодишњи педагошки рад др В. Симовић може се закључити да се ради о компетентном и преданом  наставнику, на основу чега Веће Центра за стране језике **даје позитивну оцену за резултате педагошког рада.**

У Нишу, 16.03. 2017. Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 16.03. 2017. год. дао је сагласност на следећу

**О Д Л У К У**

# О ОЦЕНИ РЕЗУЛТАТА КОЈЕ ЈЕ КАНДИДАТ ПОСТИГАО У ОБЕЗБЕЂИВАЊУ НАУЧНО-НАСТАВНОГ, ОДНОСНО УМЕТНИЧКО-НАСТАВНОГ ПОДМЛАТКА НА ФАКУЛТЕТУ

Др Весна Симовић је била члан двеју комисија за избор наставника у звање предавач за предмет *Француски језик* на Учитељском факултету у Врању 2007. и 2012. године (према Одлуци Научно-стручног већа за друштвене и хуманистичке науке Универзитета у Нишу, од 08.05.2007. и 04.12.2012), као и комисије за писање извештаја за избор наставника страног језика за предмет *Француски језик* на Економском факултету у Нишу (Одлука Научно-стручног већа за друштвене и хуманистичке науке Универзитета у Нишу од 23.10.2014. године).

Кандидаткиња др Симовић била је члан комисије за одбрану дипломског рада на Департману за српску и компаративну књижевност Филозофског факултета у Нишу (Марија Ж. Милановић, *Концепт ангажованог аутора у егзистенцијалистичком тумачењу књижевности Жан-Пол Сартра*, 10.07.2012).

На основу свега наведеног, Веће Центра за стране језике кандидаткињи др Весни Симовић даје **позитивну оцену** за резултате постигнуте у обезбеђивању научно-наставног подмлатка на факултету.

У Нишу, 16.03. 2017. Управница Центра

Проф. др Савка Благојевић