**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 16.03. 2017. год. дао је сагласност на следећу

**О Д Л У К У**

# О ОЦЕНИ РЕЗУЛТАТА НАУЧНОГ, ИСТРАЖИВАЧКОГ ОДНОСНО УМЕТНИЧКОГ РАДА КАНДИДАТА

Др Никола Бјелић има богату научну продукцију: објавио је 21 научни и стручни рад у публикацијама међународног и националног значаја као и 13 превода и препева. Поред ових штампаних, кандидат има и бројне препеве са француског, руског, пољског и шпанског језика који су представљани на *Међународним вечерима преведене поезије* (Београд 1997-2002). Кандидат је учествовао на 20 међународних скупова и има укупно 70 научних бодова.

У највећем броју радова др Никола Бјелић бави се поетиком савременог драмског писца, романсијера и филмског редитеља Ерик-Емануела Шмита. Како у својој докторској дисертацији *Историја и људска судбина у драмском стваралаштву Ерик-Емануела Шмита*, тако и у још шест радова, кандидат доследно истражује драмска дела овог француско-белгијског писца, систематизујући његов драмски опус у три велика циклуса: псеудоисторијски, историјски и божански.

Широка интересовања кандидата у вези са књижевношћу и позориштем и његов рад у овој области имају за резултат и бројне стручне радове (13 приказа, 5 позоришних програма). У великом броју научних радова кандидата јасно се уочавају три правца његовог професионалног интересовања и ангажовања која се односе на област француске књижевности и њених веза са српском. То су, најпре, поетике два велика песника француске и наше књижевности Шарла Бодлера и Симе Пандуровића, потом француско-српски односи, најзад и драмско дело Ерика Емануела Шмита.

На основу свега наведеног, Веће Центра за стране језике др Николи Бјелићу даје **позитивну оцену** за резултате научног и истраживачког рада.

У Нишу, 16.03.2017. Управница Центра

Проф. др Савка Благојевић